Kaap-rampe: Paramedikus geskors oor uitlatingsArgieffoto: Rescue 911 ŉ Paramedikus van Netcare 911 is Vrydag geskors oor ŉ uitlating wat hy glo op Facebook gemaak het te midde van die natuurrampe wat vandeesweek die Wes-Kaap getref het. Netcare 911 het in ŉ verklaring gesê die paramedikus het Donderdag “diskriminerende opmerkings” op sy persoonlike Facebook-blad gemaak. Craig Grindell, Netcare 911 se uitvoerende hoof, het gesê die organisasie distansieer homself heeltemal van die paramedikus se “onaanvaarbare aanmerkings”. “Netcare en Netcare 911 het ’n ferm beleid wat geen diskriminasie duld nie. Ons sal nie huiwer om die sterkste moontlike stappe te doen teen ’n personeellid wat die maatskappy se waardes, etiek en gedragskode skend nie,” het Grindell gesê. “Ons gedagtes is in hierdie krisistyd by die gemeenskappe van Knysna, Plettenbergbaai en verder langs die Tuinroete. Ons betuig ons innige meegevoel met die families wat geliefdes in die verwoestende brande verloor het.” Die paramedikus se tugverhoor sal volgende week plaasvind. Maroela Media het navraag by Netcare 911 se skakelagentskap, Martina Nicholson Associates (MNA), gedoen oor wat presies die paramedikus gesê het. Martina Nicholson het geantwoord dat die agentskap verkies om nie die uitlating te herhaal nie. “Die uitlating is intussen op sosiale media verwyder en ons verkies om dit nie te herhaal nie aangesien Netcare 911 nie die negatiwiteit rakende die situasie wil vererger nie,” het sy gesê. Maroela Media het vroeër berig die burgerregte-organisasie AfriForum het Vrydag verskeie “rassistiese plasings” veroordeel wat op sosiale media gemaak is te midde van die natuurrampe in die Wes-Kaap en spesifiek Knysna. Lees die kommentaar hier.